A BIZOTTSÁG (EU) 2020/2087 VÉGREHAJTÁSI RENDELETE

(2020. december 14.)

a mankozeb hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére és 78. cikke (2) bekezdésére,

mivel:

(1) A 2005/72/EK bizottsági irányelv (2) felvette a 91/414/EGK tanácsi irányelv (3) I. mellékletébe a mankozeb hatóanyagot.

(2) A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

(3) A mankozeb hatóanyagnak az 540/2011/EU végrehajtási rendelet mellékletének A. részében megállapított jóváhagyása 2021. január 31-én lejár.

(4) A 844/2012/EU bizottsági végrehajtási rendelet (5) 1. cikkének megfelelően és az említett cikkben előírt határidőn belül kérelmeket nyújtottak be a mankozeb hatóanyag jóváhagyásának meghosszabbítása iránt.

(5) A kérelmezők benyújtották a 844/2012/EU végrehajtási rendelet 6. cikkének megfelelően előírt kiegészítő dokumentációkat. A jelentéstevő tagállam a kérelmeket hiánytalannak találta.

(6) A jelentéstevő tagállam a társjelentéstevő tagállammal konzultálva elkészítette a hosszabbítási kérelmet értékelő jelentést, amelyet 2017. szeptember 27-én benyújtott az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

(7) A Hatóság közzétette a kiegészítő összefoglaló dokumentációt. A Hatóság ezenkívül észrevételezés céljából elküldte a kérelmezőknek és a tagállamoknak a hosszabbítási kérelmet értékelő jelentést, amelyről nyilvános konzultációt is indított. A Hatóság a kapott észrevételeket továbbította a Bizottságnak.

(8) A Hatóság 2019. június 20-án eljuttatta a Bizottsághoz az arra vonatkozó állásfoglalását (6), hogy a mankozeb várhatóan megfelel-e az 1107/2009/EK rendelet 4. cikkében előírt jóváhagyási kritériumoknak.

(9) Miután az Egyesült Királyság 2020. január 31-jén kilépett az EU-ból, Görögország vállalta, hogy átveszi a jelentéstevő tagállam szerepét.

(10) A 844/2012/EU végrehajtási rendelet 14. cikkének rendelkezéseinek megfelelően a Bizottság 2020 márciusában vizsgálat céljából a Növények, Állatok, Élelmiszerek és Takarmányok Állandó Bizottsága elé terjesztette a hosszabbításra vonatkozó jelentés tervezetét. Az állandó bizottságban folytatott megbeszélések során az új jelentéstevő tagállam, Görögország közölte, hogy helyénvalónak ítéli bizonyos, véleménye szerint a korábbi jelentéstevő tagállam által figyelmen kívül hagyott adatok értékelését. Görögország a hosszabbítási kérelmet értékelő frissített jelentés formájában 2020. szeptember 2-án benyújtotta értékelését a Bizottságnak. Az értékelést az EFSA, a többi tagállam és a kérelmező számára is hozzáférhetővé tették.

(11) Az állandó bizottság 2020. október 23-án véglegesítette a hosszabbításra vonatkozó jelentés tervezetét.

(12) A Hatóság bizonyos konkrét aggályokat fogalmazott meg. Különösen arra a megállapításra jutott, hogy a mankozeb 1B. kategóriába tartozó, reprodukciót károsító anyagként került besorolásra, és az endokrin károsító tulajdonságok azonosítására szolgáló új kritériumok az emberek és minden valószínűség szerint a nem célszervezetek esetében is teljesülnek. Emellett arra a következtetésre jutott, hogy a nem étrendi expozícióra vonatkozó becslések meghaladják a paradicsomban, burgonyában, gabonafélékben és szőlőben történő reprezentatív felhasználásra vonatkozó referenciaértékeket. Ezért a figyelembe vett reprezentatív felhasználások tekintetében a mankozebnek való nem étrendi expozíció sem tekinthető elhanyagolhatónak az 1107/2009/EK rendelet II. mellékletének 3.6.4. és 3.6.5. pontja alkalmazásában. Tekintettel a felmerült aggályokra, az 1107/2009/EK rendelet 4. cikkének (7) bekezdésében előírt eltérés nem alkalmazható.

(13) A Bizottság felkérte a kérelmezőket, hogy nyújtsák be észrevételeiket a Hatóság állásfoglalásáról, és – a 844/2012/EU végrehajtási rendelet 14. cikke (1) bekezdése harmadik bekezdésének megfelelően – a hosszabbításra vonatkozó jelentés tervezetéről. A kérelmezők benyújtották észrevételeiket, és azokat a Bizottság alaposan megvizsgálta.

(14) A kérelmezők által felhozott érvek azonban nem tudták eloszlatni a hatóanyaggal kapcsolatos aggályokat.

(15) Ennek következtében nem lehetett megállapítani, hogy legalább egy növényvédő szer egy vagy több reprezentatív felhasználásának vonatkozásában teljesülnének az 1107/2009/EK rendelet 4. cikkében előírt jóváhagyási kritériumok. Ezért helyénvaló úgy rendelkezni, hogy a mankozeb hatóanyag jóváhagyása ne kerüljön meghosszabbításra.

(16) Az 540/2011/EU végrehajtási rendeletet ezért ennek megfelelően módosítani kell.

(17) A tagállamok számára elegendő időt kell biztosítani a mankozebtartalmú növényvédő szerekre vonatkozó engedélyek visszavonására.

(18) Amennyiben a tagállamok az 1107/2009/EK rendelet 46. cikke értelmében türelmi időt biztosítanak a mankozebet tartalmazó növényvédő szerek tekintetében, ez az időszak legfeljebb 2022. január 4-ig tarthat.

(19) Az (EU) 2019/2094 bizottsági végrehajtási rendelet (7)2021. január 31-ig meghosszabbította a mankozeb jóváhagyási időszakát annak érdekében, hogy a jóváhagyás meghosszabbítására irányuló eljárást az anyag jóváhagyási időtartamának lejárta előtt le lehessen zárni. Mivel a jóváhagyás meg nem hosszabbítására vonatkozó határozathozatalra a lejárat kiterjesztett időpontja előtt került sor, ezt a rendeletet minél előbb alkalmazni kell.

(20) Ez a rendelet nem sérti a kérelmezők azon jogát, hogy az 1107/2009/EK rendelet 7. cikke szerint újabb kérelmet nyújtsanak be a mankozeb jóváhagyása iránt.

(21) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Hatóanyag jóváhagyásának meg nem hosszabbítása A mankozeb hatóanyag jóváhagyása nem kerül meghosszabbításra.

2. cikk Az 540/2011/EU végrehajtási rendelet módosítása Az 540/2011/EU végrehajtási rendelet mellékletének A. részében található táblázat mankozebre vonatkozó 114. sorát el kell hagyni.

3. cikk Átmeneti intézkedések A tagállamok legkésőbb 2021. július 4-ig visszavonják a mankozeb hatóanyagú növényvédő szerekre vonatkozó engedélyeket.

4. cikk Türelmi idő A tagállamok által az 1107/2009/EK rendelet 46. cikke értelmében biztosított türelmi időnek legkésőbb 2022. január 4-ig le kell járnia.

5. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2020. december 14-én. a Bizottság részéről az elnök Ursula VON DER LEYEN

(1) HL L 309., 2009.11.24., 1. o.

(2) A Bizottság 2005/72/EK irányelve (2005. október 21.) a 91/414/EGK tanácsi irányelvnek a klórpirifosz, klórpirifosz-metil, mankozeb, maneb és metiram hatóanyagként való felvételének céljából történő módosításáról (HL L 279., 2005.10.22., 63. o.).

(3) A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

(4) A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

(5) A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

(6) EFSA (Európai Élelmiszerbiztonsági Hatóság), 2019. Conclusion on the peer review of the pesticide risk assessment of the active substance mancozeb (Állásfoglalás a mankozeb hatóanyagot tartalmazó növényvédő szereknél felmerülő kockázatok értékelésének szakmai vizsgálatáról). EFSA Journal 2019;17(7):5755 DOI: 10.2903/j.efsa.2019,5755.

(7) A Bizottság (EU) 2019/2094 végrehajtási rendelete (2019. november 29.) az 540/2011/EU végrehajtási rendeletnek a benfluralin, a dimoxistrobin, a fluazinam, a flutolanil, a mankozeb, a mekoprop-P, a mepikvát, a metiram, az oxamil és a piraklostrobin hatóanyag jóváhagyási időtartamának meghosszabbítása tekintetében történő módosításáról (HL L 317., 2019.12.9., 102. o.).